Nova edició del curs gratuït d'Educació Canina
13 de desembre de 2024

•  Inscripcions gratuïtes fins al pròxim 7 de gener.

L'Eliana acollirà el mes vinent de gener una nova edició del curs gratuït d'Educació Canina, amb l'objectiu de continuar formant a elianers i elianeres i les seues mascotes en tècniques d'obediència i educació i amb la finalitat de millorar la seua convivència social en el municipi. El curs, que inclou un diploma acreditatiu d'assistència, està organitzat per CIM València i la Regidoria de Benestar Animal de l'Ajuntament de l'Eliana.

L'acció formativa està composta per tres sessions, sent la primera d'elles de caràcter teòric el dia 9 de gener de 9.30 a 14.00 a la sala Almudena Grandes del Centre Sociocultural i les restants, ja amb els cans, en l’Hort dels Taules de 9.30 a 11.00 hores els dies 13 i 16 del mateix mes.

Aquelles persones que estiguen interessades a inscriure's han de fer-ho a través de WhatsApp en el número 622 187 756 fins al dia 7 de gener, indicant el nom i cognoms de la persona i el nom del gos.

La regidora de Benestar Animal, Cristina Díaz, ha recordat que aquest curs ajudarà els veïns i veïnes a conéixer la normativa municipal de tinença d'animals de companyia, a més d'adquirir nocions sobre l'educació canina i etologia, d'evitar abandons, maltractaments i problemes de salut pública.